El proppasat dissabte, 11 de desembre, l'Arxiu va fer una xerrada formativa i pràctica en els actes que porta a terme l'entitat "L'Arada".
Aquesta associació ha organitzat un seguit d'actes que pretenen recuperar la memòria de la pagesia.
Així, es recullen fotografies de particulars, es documenten i es digitalitzen.
La contextualització d'aquestes fotografies és bàsic i atorga un major valor al document.
El Taller que va impartir l'Arxiu del Solsonès va tenir tres parts: una part centrada en aspectes de la història de la fotografia; una segona part, sobre la conservació i, finalment, un seguit de consells adreçats a les tasques de classificació.
Dia: 11 de desembre de 2010, a les 17 hores.
Organitza: Associació Cultural "L'Arada" i Arxiu Comarcal del Solsonès.
El dia 23 de novembre el Club CatalunyaCaixa va visitar les instal·laccions de l'Arxiu Comarcal.
La visita va anar acompanyada d'una exposició didàctica de les funcions de l'Arxiu i, al mateix temps, es van mostrar alguns dels seus documents més rellevants.
Aquesta activitat es va completar en un seguit d'exercicis entorn de fotografies, especialment escollides.
El proppassat 18 de novembre es va presentar el llibre de Jaume Adam "L'Església de Sant Llorenç de Morunys abans de 1936.
Una aproximació històrica als seus altars i retaules".
Es tracta d'un acurat estudi de la història dels retaules i arts de l'església de Sant Llorenç abans de la guerra civil.
Aquesta església com moltes altres del nostre país va patir una forta devastació així dels 15 altars del temple, 11 van ser destruïts, dos van patir danys de forma parcial i els dos restants ens van arribar en bones condicions: l'altar de sant Joan Baptista i sant Miquel i, per una altra part, l'altar del Sant Esperit.
La benvinguda a l'acte va anar a càrrec de la responsable del Club, la senyora Rosa Canudas i, a continuació, van intervenir la senyora Rosa M. Vila, presidenta dels Amics del Museu de Solsona i el senyor Jordi Torner, director de l'Arxiu Comarcal.
Es van aportar algunes dades sobre la destrucció i la salvaguarda del patrimoni durant la guerra.
I es va posar èmfasi en el paper de la sensibilització com a eina per valorar i protegir el patrimoni.
En aquest sentit, les associacions i centres culturals han tingut i tenen un paper molt important.
L'autor, Jaume Adam, va fer una interessant dissertació sobre la iconografia i la història dels diferents retaules de l'església de Sant Llorenç i el va acompanyar d'un recull gràfic molt complet.
L'acte va comptar amb la presència d'un públic molt divers.
També van assistir-hi el president del Consell Comarcal, el director del Museu Diocesà i Comarcal i el rector de Sant Llorenç.
Organitza: Associació Amics del Museu de Solsona, Club CatalunyaCaixa i Arxiu Comarcal del Solsonès.
Aquesta obra recull, d'una forma exhaustiva, els grups musicals, solistes i les grans formacions –en total 162- que hi ha hagut a Solsona des de l'any 1890 fins a l'actualitat.
A cada formació se li fa una fitxa amb uns camps fixes: nom de la formació, anys d'actuació, membres, repertori i un camp d'explicació.
El llibre de 494 pàgines és el resultat d'una llarga compilació que ha durat 7 anys.
Es va presentar al Teatre Comarcal de Solsona, el diumenge 14 de novembre.
L'acte va comptar amb dues parts molt diferenciades; una part musical amb l'actuació de l'Orfeó Nova Solsona, la Coral Estel, els grups Pell de Serp, les Absentes, Elisa Buil i Josep Cornella; l'altra part, es va presentar el llibre.
És, en aquesta, que l'Arxiu va intervenir, conjuntament, amb el músic Josep Maria Tripiana i l'autor del llibre, Josep Albets.
Lloc: Teatre Comarcal de Solsona.
El proppassat 21 d'agost es va presentar el número 7 de la revista Oppidum.
L'acte va tenir lloc a la biblioteca municipal, va inaugurar l'acte el senyor Francesc Regàs, secretari de l'Associació Cultural Vall de Lord i van intervenir la senyora Montserrat Creus, presidenta del Centre d'Estudis Lacetans i el senyor Jordi Torner, director de l'Arxiu Comarcal del Solsonès.
El president del Consell Comarcal del Solsonès, senyor Marià Chaure, va cloure l'acte.
L'historiador Jaume Adam va fer una ressenya dels dos articles centrats en la vila de Sant Llorenç.
El primer amb el títol "El testament del mercader Pere Còdol (Sant Llorenç de Morunys, 1438) i el retaule del Sant Esperit i Sant Joan Evangelista de Pere Serra" és escrit per Ramon Planes i el segon "Notícia d'un plet a la Vila de Sant Llorenç a finals del segle XVIII" de Jaume Adam.
L'acte va tenir una important concurrència i cal assenyalar que és la primera vegada que la revista es presenta fora de la ciutat de Solsona.
Dia: 21 d'agost del 2010, a les 18 hores.
Lloc: Biblioteca Municipal de Sant Llorenç de Morunys.
Organitza: Associació Cultural de la Vall de Lord, Centre d'Estudis Lacetans i Arxiu Comarcal del Solsonès.
Lloc: Arxiu Comarcal del Solsonès, Carrer dels Dominics, 14, Solsona
El Centre d'Estudis Lacetans i l'Arxiu Comarcal del Solsonès han portat a Solsona l'exposició Fem memòria (Museu Nacional d'Art de Catalunya), que recopila més de 300 imatges procedents de particulars i retraten tant la guerra i el front, com la vida quotidiana entre 1936 i 1939.
La mostra es completa amb uns plafons realitzats pels organitzadors amb algunes fotografies d'aquella època al Solsonès.
Són una trentena de fotografies i la reproducció d'un document que ens ajuden a endinsar-nos en aspectes concrets i un ambient molt particular.
Algunes imatges són molt rellevants pel seu valor històric i, una part molt important, són inèdites.
Fer-ne la selecció ha estat difícil i enriquidor.
Han sorprès a més d'un visitant.
El nostre agraïment a la família Vicens, un nombre important de fotografies provenen del seu fons; també, a la família Grau, la casa Rotxés, el Jordi Mujal i a l'Ajuntament de Solsona.
Les imatges ens han permès endinsar-nos en un temps relativament proper i, alhora, molt allunyat.
Ens proporcionen instants, detalls... i ens transmeten, amb una gran força, fets objectius però, sobretot, ens conviden a participar i ser-ne espectadors actius.
L'exposició ha estat visitada per més de 650 persones.
Ha estat oberta tres caps de setmana del mes de maig.
Dies: 15 al 30 de maig de 2010.
Lloc: Palau Llobera, carrer dels Dominics,14, Solsona.
Organitza: Arxiu Comarcal del Solsonès i Centre d'Estudis Lacetans.
Es va portar a terme aquesta visita a les instal·lacions de la nostra institucions que forma part del programa de difusió de l'Arxiu Comarcal del Solsonès.
Es va mostrar la tasca que es porta a terme des de l'Arxiu.
També, es va portar a terme un petit taller a través del treball de les fotografies.
La visita i les activitats van durar dues hores i va ser una experiència enriquidora i satisfactòria.
Dia: 10 de maig a les 16 hores.
Ha aparegut un nou exemplar d'"Oppidum.
Revista Cultural del Solsonès".
Es tracta del setè número corresponent a l'any 2009.
La revista és editada pel Centre d'Estudis Lacetans i l'Arxiu Comarcal del Solsonès, amb el suport de l'Ajuntament de Solsona i el Consell Comarcal del Solsonès.
La publicació segueix la mateixa estètica que els números anteriors.
La portada està il·lustrada amb una figura humana que ha anat a càrrec de l'artista Josep Moscardó (Barcelona, 1953).
Els escrits que hi trobarem versen sobre un contingut centrat en l'art, la història i l'arxivística.
La revista es va presentar el proppassat mes d'abril, en un acte celebrat a l'Ajuntament de Solsona que va comptar amb representants de les administracions implicades i la directora dels SSTT de Cultura a la Catalunya central.
En l'acte es va projectar una filmació sobre el treball dels artistes a l'època barroca.
Dia: 21 d'abril a 2/4 de 8 del vespre.
Lloc: Sala d'Actes de l'Ajuntament de Solsona.
Organitza: Ajuntament de Solsona, Consell Comarcal del Solsonès, Centre d'Estudis Lacetans i Arxiu Comarcal del Solsonès.